Василий Курочкин
Щастливец

Превод от руски: Димо Боляров, —

chitanka.info

Румен, с усмивка блажена,

снажен, но на, за беда

даже от ум и следа

няма в главата надменна,

там са мухите — безброй…

        Ех, че щастливец е той!

Без да размисля, но вещо

този тъй снажен левент

прави във сгоден момент

най-отвратително нещо

с ведър, душевен покой…

        Ех, че щастливец е той!

Мрели от глад по селата…

Нека да гинат безчет.

Канен е той на банкет,

ето го, литва с шейната

този разпасан герой…

        Ех, че щастливец е той!

Пътьом жена ще опипа

с поглед, ще бутне пара,

но след приятна игра

розата вече е дрипа,

прави към друга завой…

        Ех, че щастливец е той!

Скита без грижа в живота,

пък и защо да тъжи.

Служба му ти предложи,

ще я приеме с охота,

щом е в най-горния слой…

        Ех, че щастливец е той!

Кара си дните охолни…

Който говори за труд —

той е еснаф, даже луд…

Враг на идеите волни,

нагъл, безроден копой…

        Ех, че щастливец е той!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.